หุ้นเหล็กฉุด SET พลิกลบ 0.30 จุด หลัง “นายกฯ” สั่งคุมราคา จับตาบจ.ประกาศงบ
หุ้นเหล็กฉุด SET พลิกลบ 0.30 จุด หลัง "นายกฯ" สั่งคุมราคา จับตาบจ.ประกาศงบ โดยดัชนีปิดตลาดวันนี้ ที่ระดับ 1,559.23 จุด ลดลง 0.30 จุด หรือ 0.02% มูลค่าการซื้อขาย 9.75 หมื่นล้านบาท
27 เม.ย. 2564

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,559.23 จุด ลดลง 0.30 จุด หรือ 0.02% มูลค่าการซื้อขาย 9.75 หมื่นล้านบาท
10 หุ้นกดดัชนีวันนี้

ด้านนายชัยยศ จิวางกูร ผู้ช่วยผู้อำนวยการฝ่ายวิเคราห์หลักทรัพย์ บล.กรุงศรี เปิดเผยว่า ตลาดหุ้นไทยในช่วงบ่ายนี้ย่อตัวลง หลังจากที่นายกรัฐมนตรีได้สั่งการในที่ประชุมคณะรัฐมนตรี (ครม.) ให้หน่วยงานที่เกี่ยวข้อง เช่น กระทรวงอุตสาหกรรม และกระทรวงพาณิชย์เข้าไปดูแลปัญหาราคาเหล็กที่เพิ่มขึ้นมากในช่วงเวลานี้ เพื่อลดผลกระทบต่อต้นทุนการประกอบธุรกิจของผู้ประกอบการในอุตสาหกรรมต่างๆ ที่มีเหล็กเป็นวัตถุดิบหลัก ทำให้หุ้นในกลุ่มเหล็กเจอแรงขายทำกำไร จากก่อนหน้าที่หุ้นในกลุ่มเหล็กได้ปรับตัวขึ้นไปตามราคาเหล็กโลกที่เป็นขาขึ้น และแม้แต่กลุ่มค้าปลีกอย่างหุ้น DOHOME และ GLOBAL ก็อ่อนตัวลง เนื่องจากมีสินค้าที่มีส่วนประกอบของเหล็กด้วย
ขณะที่ตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ส่วนตลาดในยุโรปที่เทรดบ่ายนี้ก็ปรับตัวลงเล็กน้อยในลักษณะทรงตัว เช่นเดียวกับดาวโจนส์ฟิวเจอร์ที่ทรงตัวในแดนบวกเล็กน้อย ในช่วงรอดูผลการประชุมธนาคารกลางสหรัฐฯ (เฟด) ที่จะมีขึ้นในวันที่ 27-28 เม.ย.นี้ ต่อมุมมองด้านเศรษฐกิจเป็นอย่างไร
ส่วนบ้านเราให้ติดตามสถานการณ์การแพร่ระบาดไวรัสโควิด-19 ในประเทศอย่างใกล้ชิด จับตาจำนวนผู้ติดเชื้อโควิดจะเพิ่มขึ้นหรือชะลอตัวลง และติดตามการทยอยประกาศผลประกอบการของบริษัทจดทะเบียน ซึ่งช่วงนี้หุ้นขนาดใหญ่จะทยอยประกาศออกมา อย่างหุ้น PTTEP, SCC เป็นต้น
สำหรับแนวโน้มการลงทุนในวันพรุ่งนี้ (28 เม.ย.) นายชัยยศ กล่าวว่า ตลาดฯคงจะแกว่งตัว เนื่องจากยังไม่มีปัจจัยใหม่เข้ามาหนุน พร้อมให้แนวรับ 1,550 จุด ส่วนแนวต้าน 1,570 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT     มูลค่าการซื้อขาย   4,627.10 ล้านบาท  ปิดที่  60.75 บาท ลดลง   2.75 บาท
BFIT    มูลค่าการซื้อขาย   3,476.91 ล้านบาท  ปิดที่  52.50 บาท เพิ่มขึ้น  3.25 บาท
SCGP    มูลค่าการซื้อขาย   2,801.50 ล้านบาท  ปิดที่  52.25 บาท เพิ่มขึ้น  2.75 บาท
KBANK   มูลค่าการซื้อขาย   2,606.19 ล้านบาท  ปิดที่ 131.00 บาท ลดลง   0.50 บาท
TSTH    มูลค่าการซื้อขาย   2,215.88 ล้านบาท  ปิดที่   1.92 บาท เพิ่มขึ้น  0.03 บาท
ตลาดหุ้นเอเชีย
